**Țesătoarea frumuseței**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Țese ziua gospodină

Cu nuanțe de aglică

Pe războiul de Lumină

Cu suveici de rândunică.

Albăstrime de cicoare

Mai adaugă în pânză,

Ca scântei de sărbătoare

Trece pasăre și gâză.

Înflorită-i orice soartă

Cred privind în arcul văii

Sunet de culori când poartă

Fluturii și clopoțeii.

Țesătoarea cu migală

Prinde razele în fire

De-aurește pe urzeală

Curcubeu de patrafire.

De atâta frumusețe

Ochii mei nu pot să fugă,

Iară ziua țese, țese

Înălțarea ei în rugă.

Victor Bragagiu